Springs-kleuter sterf twee weke ná sy battery inslukAlice Swanepoel. Foto: Facebook. Die landdroshof in Pretoria-Noord het bevind dat niemand aanspreeklik gehou kan word vir die dood van Alice Swanepoel (2) nadat sy ŉ ronde batterytjie ingesluk het nie, het Beeld Donderdag berig. “Hoeveel keer het my eie kinders nie met batterytjies gespeel nie? Dit kon in my huis gebeur het,” het landdros Pierre Wessels tydens die geregtelike ondersoek na haar dood in die hof gesê. Alice is dood nadat batterysuur van die batterytjie haar slukderm gevreet en ’n skeurtjie in ’n slagaar veroorsaak het. Ilse Swanepoel (25), Alice se ma, het gesê Alice was in die laaste twee weke van haar lewe ŉ paar keer by die dokter weens ’n seer keel en bors. Alice se ouers voel haar dokter moes meer bedag gewees het, veral met die opvolgbesoek. Wessels het gesê dit is nie standaardpraktyk dat dokters in sulke omstandighede ’n x-straalfoto neem nie. Die hof het aangehoor dat Alice ŉ paar uur voor haar dood op 19 Oktober 2014 nog op ŉ wildplaas gespeel het toe sy begin opgooi het. Haar peetma het aanvanklik gedink dit is aarbeie wat sy geëet het, maar later besef dit is bloed. Sy is na ŉ hospitaal in Pretoria gehaas waar sy dood is. Haar pa, Shandré (30), en ma weet nie waar die battery vandaan kon kom nie.